Nú heystið er komið, er tíðin eisini komin til at gera bilin kláran til veturin. Í hesum sambandi er vert at leggja til merkis, at hóast kravið til minstu dekkmynstur-dýpd á persónbili er 1,6 mm, so er ikki ráðiligt at koyra í hálku við minni enn 3-4 mm dekkmynstri. Í Føroyum er ikki krav um at koyra við vetrardekkum um veturin, men tað er skilagott at skifta til vetrardekk (M + S merkt dekk), um ein ætlar at koyra tá ið hált er. Um koyrt verður við píkadekkum, er vert at hava í huga at tað einans er loyvi at nýta hesi í tíðarskeiðinum frá 16. oktober til 30. apríl. Rustverja: Veturin fer eisini illa við bilinum, so skilagott er at fáa bilin vaskaðan og síðan voksviðgjørdan, fyri at verja lakkið ímóti vetrarsaltinum. Um bilurin ikki er undirvogns-viðgjørdur, kann vera skilagott at fáa gjørt eina slíka. Eisini eigur kølaraløgurin at verða kannaður (frosttrygging). Eisini kann tað vera hent at hava eina lítla fløsku av lása-olju í lummanum um lásið í hurðini skuldu verið fryst.